b'\n_START_ARTICLE_\nNavalla d\'Occam\n_START_PARAGRAPH_\nEl principi de la navalla d\'Occam (o navalla d\'Ockham) \xc3\xa9s atribu\xc3\xaft al frare francisc\xc3\xa0 Guillem d\'Occam, l\xc3\xb2gic del segle XIV, i que forma la base del m\xc3\xa8tode reduccionista.\n_START_SECTION_\nLa ci\xc3\xa8ncia i la navalla d\'Occam\n_START_PARAGRAPH_\nLa navalla d\'Occam ha esdevingut un principi b\xc3\xa0sic del m\xc3\xa8tode cient\xc3\xadfic. \xc3\x89s important de fer notar que \xc3\xa9s un argument heur\xc3\xadstic, que no aporta necess\xc3\xa0riament respostes correctes. Sovint, diferents hip\xc3\xb2tesis s\xc3\xb3n igual de simples i la navalla d\'Occam no expressa cap prefer\xc3\xa8ncia en aquests casos. _NEWLINE_Per exemple, despr\xc3\xa9s d\'una tempesta, us adoneu que un arbre ha caigut. Basat en l\'evid\xc3\xa8ncia d\'"una tempesta", i "un arbre caigut", una hip\xc3\xb2tesi racional podria ser "la tempesta ha tombat l\'arbre". Aquesta hip\xc3\xb2tesi nom\xc3\xa9s necessita una suposici\xc3\xb3, \xc3\xa9s a dir, que un fort vent ha tombat l\'arbre, i aix\xc3\xb2 \xc3\xa9s m\xc3\xa9s versemblant que pas que l\'hagi tombat un b\xc3\xb2lid o un elefant. La hip\xc3\xb2tesi que "l\'arbre ha estat tombat per alien\xc3\xadgenes de 200 metres d\'al\xc3\xa7ada" implicaria moltes suposicions addicionals, com ara la vertadera exist\xc3\xa8ncia d\'alien\xc3\xadgenes, llur capacitat i voluntat de fer viatges interestel\xc2\xb7lars, llur capacitat de fer caure arbres amb intenci\xc3\xb3 o sense, i la biologia que els permet de vagarejar per la gravetat terrestre fent 200 metres d\'altitud. En conseq\xc3\xbc\xc3\xa8ncia, la primera hip\xc3\xb2tesi \xc3\xa9s preferible._NEWLINE_La navalla d\'Occam no \xc3\xa9s equivalent a la idea que la perfecci\xc3\xb3 \xc3\xa9s la simplicitat. Albert Einstein tenia aix\xc3\xb2 al cap quan escrigu\xc3\xa9 el 1933 que "el suprem prop\xc3\xb2sit de tota teoria \xc3\xa9s fer irreductibles els elements b\xc3\xa0sics tant com sia possible sense haver d\'abandonar la representaci\xc3\xb3 adequada d\'una dada simple de l\'experi\xc3\xa8ncia", sovint parafrasejat com "les teories haurien de ser tan simples com sia possible, per\xc3\xb2 no m\xc3\xa9s simples". Hom ha simplificat massa la navalla d\'Occam dient que "l\'explicaci\xc3\xb3 m\xc3\xa9s simple \xc3\xa9s la millor" (o la "vertadera").\n_START_SECTION_\nL\'estad\xc3\xadstica i la navalla d\'Occam\n_START_PARAGRAPH_\nHi ha diferents autors que obtenen la navalla d\'Occam de la teoria de les probabilitats, i l\'apliquen a la infer\xc3\xa8ncia estad\xc3\xadstica, i tamb\xc3\xa9 diferents criteris per penalitzar la complexitat en la infer\xc3\xa8ncia estad\xc3\xadstica. Escrits recents suggereixen una connexi\xc3\xb3 entre la navalla d\'Occam i la complexitat de Kolmog\xc3\xb3rov._NEWLINE_Un dels problemes amb la formulaci\xc3\xb3 original del principi \xc3\xa9s que nom\xc3\xa9s s\'aplica a models amb la mateixa pot\xc3\xa8ncia d\'explicaci\xc3\xb3 (per exemple: preferir el m\xc3\xa9s simple dels models igualment bons). Una forma m\xc3\xa9s general de la navalla d\'Occam pot ser obtinguda de la infer\xc3\xa8ncia bayesiana i del model bayesi\xc3\xa0 de comparaci\xc3\xb3, que pot ser usat per a comparar models que no acomoden les dades igualment b\xc3\xa9. Aquests m\xc3\xa8todes poden optimitzar el balan\xc3\xa7 entre la complexitat i la pot\xc3\xa8ncia del model.\n_START_SECTION_\nLa religi\xc3\xb3 i la navalla d\'Occam\n_START_PARAGRAPH_\nEn la filosofia de la religi\xc3\xb3, la navalla d\'Occam, a vegades, ha estat usada per a frustrar arguments per a l\'exist\xc3\xa8ncia de D\xc3\xa9u; cap d\'aquests postulats ha estat considerat definitiu, perqu\xc3\xa8 les suposicions assumides no han estat definides de manera precisa. Tamb\xc3\xa9 hauria d\'afegir-se que el principi \xc3\xa9s nom\xc3\xa9s una guia cap a la teoria millor basada en coneixements corrents, no la "veritat"._NEWLINE_En tot cas, malgrat que la navalla d\'Occam (i, en general, la filosofia d\'Occam) nega alguns arguments de l\'exist\xc3\xa8ncia de D\xc3\xa9u (per exemple, els de Duns Escot), no hi ha cap dubte que Occam \xc3\xa9s creient conven\xc3\xa7ut i que, amb un o altre argument, defensa clarament l\'exist\xc3\xa8ncia de D\xc3\xa9u i la pr\xc3\xa0ctica de la religi\xc3\xb3._NEWLINE_Precisament, la intenci\xc3\xb3 d\'Occam sembla ser separar la religi\xc3\xb3 de la filosofia, per tal que aquesta primera, desfeta del "pes" de la metaf\xc3\xadsica, pugui avan\xc3\xa7ar en tota la seva puresa, i que (Occam ho veia aix\xc3\xad) la fe sigui l\'\xc3\xbanic argument en qu\xc3\xa8 es basi el creient per tal de mantenir la teoria i la pr\xc3\xa0ctica religioses.\n_START_SECTION_\nLa idea de Guillem d\'Occam i altres pensadors\n_START_PARAGRAPH_\nGuillem potser es va inspirar en altres pensadors. Per exemple: el Llibre V de la F\xc3\xadsica d\'Arist\xc3\xb2til postula que "la natura opera en el cam\xc3\xad m\xc3\xa9s curt possible". _NEWLINE_Galileu satiritz\xc3\xa0 notablement la navalla d\'Occam en el seu Di\xc3\xa0leg. El principi \xc3\xa9s representat en el di\xc3\xa0leg per Simplicio._NEWLINE_El punt de vista que Galileu presentat ir\xc3\xb2nicament \xc3\xa9s que si un vol comen\xc3\xa7ar des del nombre menor d\'ens, un podria considerar l\'alfabet com els ens fonamentals; aleshores, un podria certament construir el coneixement hum\xc3\xa0 complet amb l\'alfabet._NEWLINE_Afegint una altra capa d\'ironia, molts dels moderns cient\xc3\xadfics i matem\xc3\xa0tics proposen seriosament que els ens b\xc3\xa0sics podrien ser els "bits d\'informaci\xc3\xb3", per exemple els d\xc3\xadgits del codi binari, en tal cas els ens de William d\'Occam podrien ser vists com a anuncis de la l\xc3\xb2gica de George Boole i la moderna computaci\xc3\xb3._NEWLINE_Per ventura deguda a l\'abstrusa naturalesa del l\xc3\xb2gic medieval, i a la foscor de les metes de Guillem d\'Occam com a te\xc3\xb2leg i l\xc3\xb2gic, la discussi\xc3\xb3 i aplicaci\xc3\xb3 de la navalla d\'Occam \xc3\xa9s freq\xc3\xbcentment plena d\'ironies.\n_START_SECTION_\nControv\xc3\xa8rsia en la parsim\xc3\xb2nia de la navalla d\'Occam\n_START_PARAGRAPH_\nLa navalla d\'Occam no implica la negaci\xc3\xb3 de l\'exist\xc3\xa8ncia de cap tipus d\'entitat, ni tan sols \xc3\xa9s una recomanaci\xc3\xb3 que la teoria m\xc3\xa9s simple siga la m\xc3\xa9s v\xc3\xa0lida. El seu sentit \xc3\xa9s que a igualtat de condicions, siguen preferides les teories m\xc3\xa9s simples. Altra q\xc3\xbcesti\xc3\xb3 diferent seran les evid\xc3\xa8ncies que donen suport a la teoria. Aix\xc3\xad doncs, d\'acord amb aquest principi, una teoria m\xc3\xa9s simple per\xc3\xb2 menys correcta no hauria de ser preferida a una teoria m\xc3\xa9s complexa per\xc3\xb2 m\xc3\xa9s correcta._NEWLINE_No obstant aix\xc3\xb2, per al fil\xc3\xb2sof Paul Newall, el punt principal que fa que la navalla d\'Occam siga de poca ajuda, si no expl\xc3\xadcitament entorpidora, \xc3\xa9s que les conseq\xc3\xbc\xc3\xa8ncies d\'afegir-hi entitats addicionals s\xc3\xb3n impossibles d\'establir a priori. Ja que la ci\xc3\xa8ncia mai finalitza, sempre estem en la posici\xc3\xb3 "abans" i mai arribem a la posici\xc3\xb3 "despr\xc3\xa9s", que segons Niels Bohr era l\'\xc3\xbanic moment en el qual es podria introduir la navalla d\'Occam, la qual cosa, \xc3\xb2bviament, ja no \xc3\xa9s de cap ajuda per a jutjar per endavant una teoria.'